ഉത്തരവാദപ്പെട്ട നേതാക്കള് കൊലവിളി പ്രസംഗം നടത്തുന്നത് ജനാധിപത്യ ധ്വസനം: ഉണ്ണിത്താന് പെരിയ: നാട്ടില് സമാധാനം സംരക്ഷിക്കാന് നേതൃത്വം നല്കേണ്ട ജനപ്രതിനിധിയും മുന് എംപിയുമുള്പ്പെടെയുള്ള ഉത്തരവാദപ്പെട്ട നേതാക്കള് കൊലവിളി പ്രസംഗം നടത്തുന്നത് ജനാധിപത്യ ധ്വസനമാണെന്ന് രാജ്മോഹന് ഉണ്ണിത്താന് എംപി പറഞ്ഞു. സിപിഎം നേതാക്കന്മാരുടെ കൊലവിളി പ്രസംഗത്തിലൂടെ കല്യോട്ടും പെരിയയിലും ജനങ്ങള് വീണ്ടും ഭീതിയിലായിരിക്കുകയാണെന്ന് ഉദുമ ബ്ലോക്ക് കോണ്ഗ്രസ് കമ്മിറ്റി പെരിയയില് നടത്തിയ പ്രതിഷേധ കൂട്ടായ്മ ഉദ്ഘാടനം ചെയ്തുകൊണ്ട് ഉണ്ണിത്താന് പറഞ്ഞു. കല്യോട്ട് കഴിഞ്ഞ ദിവസം നടന്ന അനിഷ്ടസംഭവവുമായി ബന്ധപ്പെട്ട് കോണ്ഗ്രസ് പ്രവര്ത്തകര്ക്കെതിരേ ജാമ്യമില്ലാ വകുപ്പ് പ്രകാരം കേസെടുത്തതിനെതിരെയാണ് പ്രതിഷേധ കൂട്ടായ്മ നടത്തിയത്. കൃപേഷ്ശരത്ത് ലാല് കൊലപാതക കേസിലെ പ്രതികളെ ആദ്യം തള്ളി പറഞ്ഞ സിപിഎം പിന്നീട് പ്രതികളെ സംരക്ഷിക്കാന് രണ്ടുകോടി രൂപയാണ് പൊതുഖജനാവില്നിന്നും ചെലവാക്കിയതെന്ന് ഉണ്ണിത്താന് പറഞ്ഞു. ബ്ലോക്ക് കോണ്ഗ്രസ് പ്രസിഡന്റ് സി. രാജന് പെരിയ അധ്യക്ഷത വഹിച്ചു. കെപിസിസി സെക്രട്ടറി ബാലകൃഷ്ണന് പെരിയ, ഡിസിസി ജനറല് സെക്രട്ടറിമാരായ ഗീതാ കൃഷ്ണന്, പി.വി. സുരേഷ്, പുല്ലൂര് പെരിയ പഞ്ചായത്ത് പ്രസിഡന്റ് സി.കെ. അരവിന്ദന്, നേതാക്കളായ സാജിദ് മൗവ്വല്, സുകുമാരന് പൂച്ചക്കാട്, അഡ്വ. എം.കെ. ബാബുരാജ്, ബി. ബാലകൃഷ്ണന് കുഞ്ഞിരാമന് കൊടവലം, പ്രമോദ് പെരിയ, അഗസ്റ്റിന് ജേക്കബ്, പത്മിനി കൃഷ്ണന്, എം.കെ.അനൂപ്, മനോജ് ചാലിങ്കാല്, സിന്ധു പത്മനാഭന്, രവീന്ദ്രന് കരിച്ചേരി, ഭാസ്കരന് കായക്കുളം എന്നിവര് പ്രസംഗിച്ചു.